
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) vykdomo pirkimo Nr. 9375143 „Milinių individualaus siuvimo paslauga ” (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1.  Dėl Sutarties sąlygų
Pirkimo sąlygų 9 priedo „Paslaugų viešojo pirkimo-pardavimo sutarties projektas ” (toliau – Sutartis) Bendrosios dalies 9.2.8 papunktyje nustatyta, kad Pirkėjas turi teisę vienašališkai nutraukti Sutartį dėl esminio Sutarties pažeidimo, jeigu: „Sutarties galiojimo laikotarpiu Teikėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus“.
Atkreiptinas dėmesys, kad Įstatymo 91 straipsnio 4 dalyje nurodyta: „Šiame straipsnyje nurodytos informacijos paskelbimo tikslas – informuoti perkančiąsias organizacijas, perkančiuosius subjektus ar suteikiančiąsias institucijas apie pirkimo sutarties neįvykdžiusius ar netinkamai ją įvykdžiusius tiekėjus.“ Pažymėtina, kad Tiekėjo įtraukimas į tam tikrą sąrašą, pvz., Nepatikimų tiekėjų sąrašą, savaime dar nereiškia automatinio pasiūlymo atmetimo ar sutarties nutraukimo. Perkančioji organizacija turi įvertinti tiekėjo padarytą esminį sutarties pažeidimą bei jo galimą įtaką sutarties vykdymui, ar tiekėjo pašalinimas iš pirkimo procedūros proporcingas vertinamam tiekėjo elgesiui. Pažymėtina, kad Pirkimo vykdytojas nėra automatiškai saistomas kito pirkimo vykdytojo per ankstesnį viešąjį pirkimą atlikto vertinimo bei priimto sprendimo (žr. ESTT sprendimą byloje Nr. C-267/18 Compania Naţională de Administrare a Infrastructurii Rutiere SA), o kiekvienu atveju sprendimus turi priimti savarankiškai. Pirkimo vykdytojui – ir tik jam – yra Įstatymu suteikti įgaliojimai įvertinti kiekvieno dalyvio sąžiningumą ir patikimumą ir, atsižvelgiant į proporcingumo principą, nuspręsti, ar tiekėjas turi būti pašalintas iš viešojo pirkimo procedūros. Taigi, tiekėjo įtraukimas į Nepatikimų tiekėjų sąrašą, buvimas jame, teismo patvirtinta taikos sutartis iš jo išbraukiant tiekėją yra tik informacija pirkimo vykdytojams apie pirkimo sutarties neįvykdžiusius ar netinkamai ją įvykdžiusius tiekėjus. 
Apibendrinant tai, kas išdėstyta, Tarnyba rekomenduoja pakartotinai įvertinti, ar tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus turi būti laikomas esminiu vykdomos Sutarties pažeidimu ir sąlyga nutraukti dėl to Sutartį yra proporcinga.
Sutarties specialiosios dalies 4.2 papunktyje nurodyta, kad: „Pirkėjui nusprendus gali būti mokamas avansas iki 30 (trisdešimt) procentų nuo pateikto užsakymo kainos <...>“. Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet pirkimo dokumentuose turi būti nurodytas jo dydis ir jis turi būti mokamas, nebent pats tiekėjas jo atsisakytų (DUK).
2. Dėl tipinių sutarčių
Vadovaujantis Įstatymo 87 straipsnio 1 dalimi Pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas šio įstatymo 96 straipsnio 2 dalies 1 punkte nurodytoje ataskaitoje. 
Pirkimo sąlygų 9 priede pateiktas „Paslaugų viešojo pirkimo-pardavimo sutarties projektas“ parengtas netaikant Tarnybos direktoriaus 2024 m. gruodžio 30 d. įsakymu Nr. 1S-209 patvirtintų Paslaugų viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Atsižvelgiant į tai, Tarnyba rekomenduoja ateityje vykdomuose pirkimuose naudoti Sutarties tipines sąlygas.
 
3. Kiti pastebėjimai
3.1. CVP IS paskelbtame pirkimo dokumentų sąraše nėra pateiktas Pirkimo sąlygų 7 priedas „Pasiūlymų vertinimo kriterijai ir sąlygos“ bei 4 priedo priedėlis „Paslaugų sąrašo forma“. Atsižvelgiant į tai, rekomenduojame tikslinti Pirkimo dokumentus.
3.2. Pirkimo sąlygų 3 priedo Pašalinimo pagrindų lentelės 7, 9, 10 punktuose stulpelyje „Pašalinimo pagrindų nebuvimą įrodantys dokumentai“ yra pateiktos neaktyvios nuorodos.
Atsižvelgiant į tai, rekomenduojame tikslinti nuorodas atsižvelgiant į Tarnybos  parengtą pavyzdinę pašalinimo pagrindų lentelę 
3.3. Pažymėtina, kad Pirkimo objektas – milinių individualaus siuvimo paslauga, tačiau Pirkimo sąlygų 4 priedo lentelėje „Kvalifikacijos reikalavimai“ skiltyje „Subjektas, kuris turi atitikti reikalavimą“  nurodoma „<...> reikalavimui (t. y. tiekėjo, tiekėjo grupės nario (-ių), ūkio subjekto (-ų), kurio (-ių) pajėgumais tiekėjas remiasi), savo jėgomis (t. y. savarankiškai, nepasitelkiant ūkio subjektų), patiektos prekės ar jų dalis (jų vertė), o ne visas vykdytos sutarties objektas. Savo jėgomis patiektos prekės ar jų dalis (jų vertė) <...>“.
Atsižvelgiant į Pirkimo objektą, atitinkamai  siūlome vietoje „prekių“ nurodyti „paslaugų“.
3.4. Sutarties  Specialiosios dalies 3.6 papunktyje nurodyta, kad gaminiai laikomi pristatytais pagal Sutarties Bendrosios dalies 3.3 papunkčio nuostatas. Tačiau Sutarties Bendrosios dalies 3.3 papunktis reglamentuoja patekimo į karinę teritoriją sąlygas, o gaminių perdavimo ir priėmimo tvarka nustatyta Sutarties Bendrosios dalies 3.2 papunktyje.
Rekomenduojame tikslinti Sutarties sąlygas.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 



